પરંતુ અહીં કોઈ વ્યક્તિ દવાખાનામાં દાખલ થવા ઇચ્છતું ન હતું. પ્લાઝોવમાં તો દવાખાનું એટલે એવી ભયાનક જગ્યા હતી જ્યાં દરદીને ડૉ. બ્લેન્કની ખતરનાક બેન્ઝિન સારવાર આપવામાં આવતી હતી. અને અહીં બ્રિનલિટ્ઝમાં પણ એવી આકસ્મિક તપાસની શક્યતા હંમેશા રહેતી હતી! એવી જ એક આકસ્મિક તપાસે તેમના બાળકોને તેમની પાસેથી ખૂંચવી લીધા હતાને! ઓરેઇનબર્ગથી આવેલા પત્રો મુજબ, ગંભીર બીમારી ધરાવતા દરદીઓને લેબર-કેમ્પના દવાખાનામાં દાખલ કરવાની મનાઈ હતી. છાવણીનું દવાખાનું એ કંઈ કેદીઓ પર મહેરબાની કરવાનું સ્થળ ન હતું. દવાખાનામાં માત્ર પ્રાથમિક ઔદ્યોગિક સારવાર જ આપવાની હતી. પરંતુ કોઈ ઇચ્છે કે નહીં, બ્રિનલિટ્ઝનું દવાખાનું સ્ત્રીઓથી ભરેલું જ રહેતું હતું. કિશોરવયની જાન્કા ફિજેનબમને દવાખાનામાં જ રાખવામાં આવી હતી. તેને કેન્સર હતું, અને ગમે તેવી ઉત્તમ જગ્યાએ પણ તેની કોઈ સારવાર શક્ય ન હોવાને કારણે તેનું મૃત્યુ નિશ્ચિત જ હતું. તેના માટે શ્રેષ્ઠ હતી એ જગ્યાએ તો એ આવી જ ગઈ હતી! શ્રીમતી ડ્રેસનરને પણ તેમના જેવી બીજી ઘણી સ્ત્રીઓ સાથે દવાખાનામાં રાખવામાં આવ્યાં હતાં. એ સ્ત્રીઓ કાં તો ખોરાક લઈ શકતી ન હતી, અથવા તો ખોરાક તેમના પેટમાં ટકી શકતો ન હતો. આશાવાદી લ્યુસિયા અને અન્ય બે છોકરીઓ સ્કાર્લેટ ફિવરથી પીડાતી હતી અને તેમને દવાખાનામાં રાખી શકાય તેમ ન હતી. તેમને બોઈલરોની ગરમીની નીચે ભોંયરામાં પથારી કરીને રાખવામાં આવી હતી. ટાઢિયા તાવમાં પણ ભોંયરામાં મળી રહેલી અસાધારણ હુંફ લ્યુસિયા અનુભવી શકતી હતી!